Document ID: 32003D0059

Komisijos sprendimas
2003 m. sausio 24 d.
iš dalies pakeičiantis Sprendimą 97/252/EB dėl Nyderlandų Antilų įmonės įtraukimo į laikinus trečiųjų šalių įmonių, iš kurių valstybės narės leidžia importuoti žmonėms vartoti skirtą pieną ir pieno produktus, sąrašus
(pranešta dokumentu Nr. C(2003) 324)
(tekstas svarbus EEE)
(2003/59/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB, nustatantį trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus, laikinų sąrašų laikinam laikotarpiui sudarymo reikalavimus [1], su paskutiniais pakeitimais, padarytais Sprendimu 2001/4/EB [2], ypač į jo 2 straipsnio 1 ir 4 dalis,
kadangi:
(1) Komisijos sprendimu 97/252/EB [3] su paskutiniais pakeitimais, padarytais Sprendimu 2002/527/EB [4], buvo sudaryti laikini trečiųjų šalių žmonėms vartoti skirto pieno ir pieno produktų gamybos įmonių sąrašai;
(2) Nyderlandų Antilai atsiuntė sąrašą, kuriame yra viena žmonėms vartoti skirto pieno ir pieno produktų gamybos įmonė, dėl kurios atsakingos institucijos patvirtina, kad įmonė laikosi Bendrijos taisyklių.
(3) Dar neatlikus patikrinimo vietoje, iš šių įmonių importuotiems produktams dar negali būti taikomi rečiau atliekami fiziniai tikrinimai pagal Sprendimo 95/408/EB 2 straipsnio 4 dalį;
(4) Todėl reikėtų atitinkamai iš dalies pakeisti Sprendimą 97/252/EB.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 97/252/EB priedas iš dalies keičiamas pagal šio sprendimo priedą.
2 straipsnis
Šis sprendimas taikomas nuo 2003 m. sausio 31 d.
3 straipsnis
Šis sprendimas skirtas valstybėms narėms.
Priimta Briuselyje, 2003 m. sausio 24 d.

Labels: 0
3
17
18